
PARADICSOMTÖRKÖLY BÁLASZILÁZS ETETÉSE VADASKERTEKBEN

Napjaink vadgazdálkodásában a jó minőségű és olcsó takarmányok szerepe egyre inkább nő. Különösképpen igaz ez a zárttéri vadtartás során. A kertekben a vadászat sikeressége, valamint a bevétel növelése érdekében a természeteshez képest nagyobb vadállomány sűrűséget tartanak fenn. Az így keletkező táplálékhiányt élőhelyfejlesztéssel, vadföldgazdálkodással és kiegészítő takarmányozással lehet pótolni. A paradicsomtörköly, amely a paradicsom konzervgyári feldolgozása során keletkezik, eddig csupán hulladék volt. A silózással történő tartósítás lehetőséget teremtett arra, hogy a vadtakarmányozásban alkalmazzuk. A vizsgálatok során arra kerestük a választ, hogy mely vadfajok milyen arányban fogyasztják a paradicsomtörkölyt illetve, hogy a takarmányfogyasztás, hogyan változik az idő során.
Az etetési vizsgálatokat két vadaskertben végeztük el a téli időszakban. A bodonyi vadaskert a Mátra északi lábánál található, területe 275 ha. A kertben 60 gímszarvas 35 dámszarvas 180 muflon és 120 vaddisznó él. A terület 40%-ban erdősült, amely elsősorban akácot és fenyőt tartalmaz. A vadaskert domináns cserjefajai a kökény és a galagonya. A bárnai vadaskert Nógrád megye északi részén található és 300 ha-t foglal magába. A kertben 70 gímszarvas, 40 dámszarvas, 40 muflon és 200 vaddisznó él. A terület erdősültsége 82%, a fő fafajok a csertölgy, az erdei fenyő és az akác. A domináns cserjefajok a kökény, a galagonya és a szeder.
A bodonyi vadaskertből összesen 63db hullatékminta került analizálásra és ezek mindegyikében megjelent a paradicsom. Ezen felül a minták 57%-ában a paradicsom volt a domináns táplálékalkotó (36-89%-os részarány). A vadfajok közül a gímszarvas fogyasztotta legmagasabb arányban a paradicsomtörkölyt, majd őt követte a vaddisznó, a dámszarvas és végül a muflon.
A bárnai vadaskertből összesen 57 db hullatékminta került analizálásra. A minták közül mindössze két olyan volt, amelyből nem lehetett a paradicsomot kimutatni. A hullatékok 64%-ában a paradicsom volt a domináns táplálékalkotó (36-87%-os részarány). A vadfajok közül gímszarvas fogyasztotta legmagasabb arányban a paradicsomtörkölyt.
Az eredmények alapján arra következtethetünk, hogy vadaskerti körülmények között a nagyvadfajok számára a kiegészítő takarmányozás igencsak fontos lehet. Összességében megállapíthatjuk, hogy a paradicsomtörköly alkalmas arra, hogy a vadgazdálkodásban, kiegészítő takarmányként alkalmazzuk, mivel betegség, elhullást nem okozott és a vadfajok is nagymértékben fogyasztották.



